
Egy új, átlátszó zebradánió vonal állományának kialakítása és összehasonlító jellemzése

Kutatásaimat a MATE Alkalmazott Halbiológiai Tanszék Élvonal Halgenomikai Kutatócsoportjának keszthelyi laboratóriumában végeztem a zebradánió modellen. Csoportunk ennek a fajnak a szaporodásbiológiáját vizsgálja, ezen belül elsősorban az ivarok kialakulását tanulmányozza a tg{ddx4:egfp} pigmentált transzgénikus vonalon, melyben a transzgén megnyilvánulása korai ivari dimorfizmust mutat. Korábban hallgatótársam, Szabó Olivér Máté létrehozott egy pigmenthiányos mutáns vonalat (gáspár), melyben ugyanaz a transzgén fejeződik ki. A gáspár vonalnak a nagy előnye az átlátszóság, így az ivarszervek kialakulása és fejlődése sokkal jobban nyomon követhető, mint a pigmentált transzgénikus egyedeken.
A kutatásom lényege az volt, hogy ezt a két transzgénikus vonalat összehasonlítsam több tényező figyelembevételével és ezáltal elvégezzem a gáspár vonal alapszintű jellemzését is. A kísérleteim során vizsgáltam a két vonal utódainak túlélését, és kimutattam, hogy a pigmentált vonal esetében szignifikánsan magasabb az utódok túlélési aránya. A két vonal súlygyarapodásának összehasonlítása szintén szignifikáns különbséget eredményezett a pigmentált egyedek javára. Hőkezeléseket is végeztem az ivararány hímek irányába történő billentése céljából, ennek során sikeresen azonosítottam egy hőre válaszoló családot. A munkám során elsajátítottam az alapvető molekuláris technikákat is. Megtanultam használni egy PCR technikát, mellyel a korábban nem tesztelt gáspár egyedek genotipizálását a transzgén kópia számának meghatározásával végeztem el. Számos új homozigóta egyedet azonosítottam, amelyekkel bővíteni tudtuk a gáspár tenyészállományt.
A kutatásom során több olyan eredményt kaptam, amivel hozzájárulhattam a laboratóriumban zajló folyamatokhoz. Emellett a munkám során számos új ismeretet sajátíthattam el, ami nagyon hasznos lehet a későbbi tudományos munkám során. Jelenleg is folynak kísérleteim a hőkezelés és a genotipizálás terén, melyek reményeim szerint további hasznos adatokat szolgáltatnak majd.




